Un lugar (pron.   lu'gaɾ ,   lu'ga ,   ʎu'gaɾ ,   ʎu'ga ), ye una entidat de población més chicota que no una ciudat u una villa, encara que no i hai una definición clara ta determinar quan un nuclio habitau ye un lugar, villa u ciudat. Pende en a zona, a epoca y, más que más, d'a historia, ya que ta que un lugar esdevenise una villa u ciudat caleba que ista distinción l'atorgase a maxima autoridat civil d'o país. Tampoco no ye de buen distinguir o concepto de lugar d'os de lugarón, aldeya, pardina, vico, vecindau, rabal, encara que os lugars gosan tener una churisdicción propia (como municipio u como atras menas d'entidatz locals menors). Tamién ye cierto que a categoría de lugar ha estau muit ligau a lo largo d'a historia a la de parroquia, base d'a organización territorial relichiosa.